## Uredba o ustrojavanju disciplinskih sudova Sigurnosno-obavještajne agencije

### NN 124/2006 (15.11.2006.), Uredba o ustrojavanju disciplinskih sudova Sigurnosno-obavještajne agencije

# VLADA REPUBLIKE HRVATSKE

2741

Na
temelju članaka 11., 12. i 62. stavka 1. Zakona o sigurnosno-obavještajnom
sustavu Republike Hrvatske (»Narodne novine«, br.
79/2006 i 105/2006), Vlada Republike Hrvatske je, uz prethodnu suglasnost
Predsjednika Republike Hrvatske, na sjednici održanoj 10. studenoga 2006.
godine donijela

## UREDBU

### O USTROJAVANJU DISCIPLINSKIH SUDOVA SIGURNOSNO-OBAVJEŠTAJNE AGENCIJE

Članak 1.

Ovom
se Uredbom uređuje ustrojavanje i nadležnost disciplinskih sudova
Sigurnosno-obavještajne agencije (u daljnjem tekstu: SOA) te druga pitanja
značajna za njihov rad.

Članak 2.

Prvostupanjski
disciplinski sud ustrojava se za odlučivanje u prvom stupnju zbog težih povreda
službenih, odnosno radnih dužnosti zaposlenika SOA-e.

Drugostupanjski
disciplinski sud ustrojava se za odlučivanje povodom žalbi protiv odluka
Prvostupanjskog disciplinskog suda u postupku vođenom zbog težih povreda
službenih, odnosno radnih dužnosti zaposlenika SOA-e.

Prvostupanjski
disciplinski sud iz stavka 1. ovog članka nadležan je odlučivati i povodom
žalbe protiv odluke ravnatelja SOA-e ili osobe koju on odredi u postupku zbog
lake povrede službene, odnosno radne dužnosti te povodom žalbe protiv rješenja
o udaljenju iz službe.

Članak 3.

Na
imenovanje predsjednika i članova Prvostupanjskog i Drugostupanjskog
disciplinskog suda, vrste povreda službene, odnosno radne dužnosti, postupovna pravila pred disciplinskim sudovima, vrste kazni
i druga pitanja od značaja za rad disciplinskih sudova, primjenjuju se
odgovarajuće odredbe Zakona o državnim službenicima i Zakona o
sigurnosno-obavještajnom sustavu RH.

Ravnatelj
SOA-e može imenovati i tajnike sudova iz članka 2. ove Uredbe.

Članak 4.

Administrativne
i tehničke poslove za disciplinske sudove SOA-eobavlja
odgovarajuća stručna služba SOA-e.

Članak 5.

Sjedište
sudova iz članka 2. ove Uredbe je u Zagrebu.

Članak 6.

Zaglavlje
akta suda iz čl. 2. st. 1. ove Uredbe sadrži grb
Republike Hrvatske, naziv Republika Hrvatska, naziv Sigurnosno-obavještajna
agencija, naziv Prvostupanjski disciplinski sud, sjedište suda, brojčanu oznaku
predmeta, mjesto i datum izrade akta.

Pečat
suda iz stavka 2. ovog članka promjera je 38 mm i sadrži u sredini grb
Republike Hrvatske, oko njega naziv Republika Hrvatska, naziv
Sigurnosno-obavještajna agencija, naziv Prvostupanjski disciplinski sud i
sjedište suda.

Članak 7.

Zaglavlje
akta suda iz čl. 2. st. 2. ove Uredbe sadrži grb
Republike Hrvatske, naziv Republika Hrvatska, naziv Sigurnosno-obavještajna
agencija, naziv Drugostupanjski disciplinski sud, sjedište suda, brojčanu
oznaku predmeta, mjesto i datum izrade akta.

Pečat
suda iz stavka 2. ovog članka promjera je 38 mm i sadrži u sredini grb
Republike Hrvatske, oko njega naziv Republika Hrvatska, naziv
Sigurnosno-obavještajna agencija, naziv Drugostupanjski disciplinski sud i
sjedište suda.

Članak 8.

Sudovi
u pravilu vode postupke i odlučuju tijekom uredovnog radnog vremena SOA-e.

Članak 9.

Predsjednici
i članovi sudova iz čl. 2. ove Uredbe imaju pravo na
novčanu naknadu za svoj rad.

Naknada
se određuje po završenom predmetu, i to posebno za predsjednika vijeća, a
posebno za članove vijeća i tajnike disciplinskih sudova.

Iznos
novčane naknade iz st. 2. ovog članka odlukom određuje ravnatelj SOA-e.

Članak 10.

Posebna
sredstva za rad sudova iz čl. 2. ove Uredbe
osiguravaju se iz državnog proračuna Republike Hrvatske.

Članak 11.

Stupanjem
na snagu ove Uredbe prestaju važiti Uredba o ustrojavanju disciplinskih sudova
Obavještajne agencije (»Narodne novine«, broj 83/2003) i Uredba o ustrojavanju
disciplinskih sudova Protuobavještajne agencije (»Narodne novine«, broj
83/2003)

Članak 12.

Ova
Uredba stupa na snagu danom objave u »Narodnim novinama«.

Klasa:
200-01/06-02/02

Urbroj: 5030109-06-11

Zagreb,
10. studenoga 2006.

Predsjednik

**dr****. sc. Ivo Sanader, v. r.**

Uredba, NN 124/2006-2741